b'\n_START_ARTICLE_\nJuhani Siljo\n_START_SECTION_\nHenkil\xc3\xb6historia\n_START_PARAGRAPH_\nSiljon vanhemmat olivat merimies Alexander Sj\xc3\xb6gren ja Maria Josefina Harjap\xc3\xa4\xc3\xa4.  H\xc3\xa4n kirjoitti ylioppilaaksi Oulun lyseosta 1907 ja aloitti opinnot Helsingin yliopistossa. Runoilijan ty\xc3\xb6ns\xc3\xa4 ohessa Siljo toimi mm. Helsingin Sanomien avustajana, Jyv\xc3\xa4skyl\xc3\xa4n tieteellisen kirjaston apulaisena 1915\xe2\x80\x931918 ja Valvoja-lehden toimitussihteerin\xc3\xa4. Sis\xc3\xa4llisodassa valkoisten puolella taistellut kirjailija Juhani Siljo oli toinen sis\xc3\xa4llissodan vaatimista kirjailijauhreista. Punaisten puolella kaatui Maiju Lassila (Algoth Untola). Siljo kuoli sodassa saamiinsa vammoihin Tampereella sodan loppuvaiheessa. Juhani Siljo toimi my\xc3\xb6s aktiivisesti kirjallisuusarvostelijana. El\xc3\xa4m\xc3\xa4ns\xc3\xa4 aikana h\xc3\xa4n ehti julkaista l\xc3\xa4hes 200 kirjallisuusarvostelua._NEWLINE_Siljon sisar Maria Siljo (Sj\xc3\xb6gren, k. 1929) oli naimisissa professori Martti Airilan kanssa.\n_START_SECTION_\nKirjallinen tuotanto\n_START_PARAGRAPH_\nHuolimatta suppeasta tuotannostaan Juhani Siljo on V. A. Koskennieme\xc3\xa4 ja O. Mannista seuraavan polven yksi huomattavimmista runoilijoista, joka vaikutti Aaro Hellaakosken, 1920-luvun Tulenkantajien ja viel\xc3\xa4 sodanj\xc3\xa4lkeiseenkin lyriikkaan. Juhani Siljon, voimakastahtoisen etsij\xc3\xa4n, ja "puhtaan minuuden rakentajan" kuva sai myytinomaista hohdetta runoilijan kuoltua kansalaissodassa valkoisten puolella. Runsaasti toistettuja ovat useat aforismit tai runons\xc3\xa4keet kuten kutsumusruno Excelsiorin avauss\xc3\xa4e "Kuin j\xc3\xa4nnitetty jousi on tahtoni mun" tai runon Vastavirtaan alku: "Vastavirtaan nousee lohen suku". Esikoiskokoelmassa Runoja (1910) lyriikka on jo moneen suuntaan aukeavaa. Keskeisi\xc3\xa4 ovat nuoren ihmisen el\xc3\xa4m\xc3\xa4npelon ja el\xc3\xa4m\xc3\xa4njanon tunteet. Maan puoleen (1914) sis\xc3\xa4lt\xc3\xa4\xc3\xa4 aikansa rohkeimpia rytmillisi\xc3\xa4 kokeiluja. Esikoiskokoelman suoralinjainen pyrkimys on vaihtunut Kuolinripin pakottavaksi valinnan ongelmaksi. Siljo tekee valintaa yksin\xc3\xa4isyyden ja toisten, rakkauden ja vapauden, unelman ja todellisuuden v\xc3\xa4lill\xc3\xa4.'